Rozhodnutie Komisie
z 18. októbra 2001,
ktorým sa členským štátom schvaľuje dočasne povoliť uvádzanie množiteľského materiálu lesných drevín, ktorý nespĺňa požiadavky smerníc Rady 66/404/EHS a 71/161/EHS, na trh
(oznámené pod číslom dokumentu C(2001) 2859)
(2001/765/ES)
KOMISIA EURÓPSKYCH SPOLOČENSTIEV,
so zreteľom na Zmluvu o Európskom spoločenstve,
so zreteľom na smernicu Rady 66/404/EHS zo 14. júna 1966 o uvádzaní množiteľského materiálu lesných drevín na trh [1], naposledy zmenenú a doplnenú Aktom o pristúpení Rakúska, Fínska a Švédska, najmä na jeho článok 15,
so zreteľom na smernicu Rady 71/161/EHS z 30. marca 1971 o normách vonkajšej kvality množiteľského materiálu lesných drevín uvádzaného na trh spoločenstva [2], naposledy zmenenú a doplnenú Aktom o pristúpení Rakúska, Fínska a Švédska, najmä na jeho článok 15,
so zreteľom na žiadosti predložené dvanástimi členskými štátmi,
keďže:
(1) produkcia množiteľského materiálu druhov uvedených v prílohách je v súčasnosti v niektorých členských štátoch nedostačujúca, z čoho vyplýva, že ich požiadavky na množiteľský materiál nie sú v súlade s ustanoveniami smerníc 66/404/EHS a 71/161/EHS;
(2) tretie krajiny nie sú v postavení, aby mohli zásobovať dostatočným množstvom množiteľského materiálu príslušných druhov, poskytujúcim rovnaké záruky ako množiteľský materiál spoločenstva, ktorý je v súlade s ustanoveniami smerníc 66/404/EHS a 71/161/EHS;
(3) preto členské štáty, ktorých sa to týka, menovite Belgicko, Dánsko, Nemecko, Španielsko, Francúzsko, Írsko, Taliansko, Luxembursko, Holandsko, Rakúsko, Portugalsko a Spojené kráľovstvo, požiadali Komisiu, na základe týchto smerníc, o schválenie uvedenia množiteľského materiálu a/alebo osiva spĺňajúceho menej prísne požiadavky na trh, ako tie stanovené v týchto smerniciach;
(4) s cieľom pokrytia nedostatku, žiadajúcim členským štátom sa môže dočasne povoliť uvedenie množiteľského materiálu príslušných druhov, ktoré spĺňajú menej prísne požiadavky na trh;
(5) pre genetické dôvody, množiteľský materiál príslušných druhov bude zozbieraný z prirodzeného prostredia miesta pôvodu a zabezpečia sa najprísnejšie možné záruky na identifikáciu materiálu. Takýto materiál sa môže uviesť na trh, iba ak bude sprevádzaný prideleným dokumentom s podrobnými údajmi o príslušnom materiále;
(6) ktorýkoľvek členský štát môže schváliť, na jeho vlastnom území, povolenie nasledujúcich troch trhových operácií: uvedenie na trh osiva a sadeníc, ktoré spĺňajú menej prísne požiadavky s ohľadom na pôvod; uvedenie na trh osiva a sadeníc, ktoré spĺňajú menej prísne požiadavky s ohľadom na kategóriu stanovenú v smernici 66/404/EHS pre Populus nigra; a uvedenie na trh osiva, ktoré spĺňa menej prísne požiadavky vzhľadom na druhovú čistotu stanovenú v smernici 71/161/EHS, ak obchodovanie s takýmto materiálom bolo schválené ostatnými členskými štátmi podľa tohto rozhodnutia;
(7) opatrenia stanovené v tomto rozhodnutí sú v súlade so stanoviskom Stáleho výboru pre osivá a množiteľský materiál pre poľnohospodárstvo, záhradníctvo a lesníctvo,
PRIJALA TOTO ROZHODNUTIE:
Článok 1
1. Členským štátom sa schvaľuje povolenie uvádzať na trh osivo, ktoré spĺňa menej prísne požiadavky s ohľadom na pôvod tak, ako je stanovené v smernici 66/404/EHS.
Toto schválenie podlieha podmienkam určeným v prílohe I a podmienkou je poskytnutý dôkaz o mieste pôvodu osiva a polohe, v ktorej bolo zozbierané.
2. Členským štátom sa schvaľuje na ich území povolenie uviesť na trh rastliny vypestované v spoločenstve z uvedeného osiva.
Článok 2
1. Za dôkaz uvedený v článku 1 ods. 1 sa považuje dôkaz, keď množiteľský materiál je z kategórie "množiteľský materiál identifikovaný zo zdroja" a stanovený v systéme Organizácie pre hospodársku spoluprácu a pomoc (OECD) pre lesný množiteľský materiál pohybujúci sa na medzinárodnom trhu alebo v akejkoľvek inej kategórii stanovenej týmto systémom.
2. Ak sa systém OECD uvedený v odseku 1 nepoužíva na mieste pôvodu množiteľského materiálu, je prípustný aj iný oficiálny doklad.
3. Ak oficiálny doklad nie je k dispozícii, členský štát môže prijať iný neoficiálny doklad.
Článok 3
Členské štáty sa splnomocňujú uviesť na trh na svojom území vegetatívny množiteľský materiál vypestovaný z Populus nigra, ktorý nespĺňa požiadavky s ohľadom na kategóriu, ako je stanovené v článku 4 ods. 1 smernice 66/404/EHS v súlade s prílohou II.
Článok 4
Členské štáty sa splnomocňujú v súlade s prílohou III uviesť na trh na svojom území osivo, ktoré nespĺňa požiadavky s ohľadom na pôvod v smernici 66/404/EHS, a ani požiadavky vzťahujúce sa na druhovú čistotu stanovenú v smernici 71/161/EHS pod podmienkou, že:
a) dôkaz uvedený v článku 2 je poskytnutý s ohľadom na miesto pôvodu osiva a polohu, v ktorej bol zozbieraný;
b) dokument, potrebný podľa článku 9 smernice 66/404/EHS, obsahuje text: "Osivo nespĺňajúce normy s ohľadom na druhovú čistotu".
Článok 5
1. Členské štáty, iné než žiadajúce členské štáty sú splnomocnené povoliť, v súlade s prílohami I, II, a III, prípadne pre tie isté dôvody ako pri žiadajúcich členských štátoch, uvedenie osiva a sadeníc alebo v prípade Populus nigra vegetatívneho množiteľského materiálu na trh na svojom území.
2. Z dôvodu žiadosti v odseku 1 zainteresované členské štáty sa budú vzájomne podieľať na administratíve. Žiadajúci členský štát bude oboznámený o zámeroch ostatných členských štátov, ktoré povolia uvedenie takéhoto množiteľského materiálu na trh pred schválením. Žiadajúce členské štáty môžu namietať, iba ak celkové množstvo stanovené v tomto rozhodnutí už bolo umiestnené.
Článok 6
Povolenie ustanovené v článku 1 ods. 1, v článku 3 a 4 a v článku 5 ods. 1 sa končí 31. decembra 2002.
Článok 7
Členské štáty bezodkladne oznámia Komisii a ostatným členským štátom množstvo osiva označeného a schváleného na uvedenie na trh spoločenstva podľa tohto rozhodnutia.
Článok 8
Toto rozhodnutie je adresované členským štátom.
V Bruseli 18. októbra 2001